Nüüd võin ma öelda, et olen lugenud kõik Dan Browni fantaasia-ulme-misiganes raamatud läbi. Mulle meeldib see, kuidas ta kirjutab. On põnev ja lõpplahendus on üllatav (noh, esimesed kaks korda on). Ma ei tea, kas ma olen nõudlikumaks  muutunud, või on tõesti kaks vabamüürlaste-teemalist raamatut Browni sulest juba liiga palju, et see teema köita suudaks. "The Lost Symbol" ei meeldinud mulle nii väga. Inglise keeles kasutan nime sellepärast, et lugesin ka inglise keeles, puhtalt sellel põhjusel, et inglise keelse raamatu eest maksin ma 175 krooni ja eesti keelse eest oleks maksnud 289 krooni. Nüüd sain ma selle raha eest peaaegu kaks raamatut, sest ka "Digital Fortress" maksis 175 krooni. Raamatust siis veel: sümboli-raamatu peategelane  on jälle imemees Robert Langdon, kes ka seekord satub müsteeriumi lahendama oma tahte vastaselt. Nagu traditsiooniks, on tal kaaslaseks naine, seekord mitte küll väga veetlev, vaid väga võimukas. Kuri on ka olemas, loomulikult. Ja Langdon võitleb temaga ja siis tuleb lõpp.  Mulle isiklikult ei meeldinud selle raamatu juures "imeline pääsemine". Rohkem ei ütle, muidu rikun üllatuse ära. Ma ise lugedes mõtlesin küll: "Jess, ta on surnud, ta on surnud, jess! Huvitav, kuidas lugu edasi läheb?" Ja siis ta  polegi surnud ja põnevus kaob.  "Digital Fortressi" asusin ma lugema arvamusega, et see on Dan Browni raamatutest kõige kehvem. Aga ei olnud. Mulle meeldis see rohkem, kui "The Lost Symbol". Üldse meeldivad mulle tema teise-teemalised raamatud rohkem. "Pettepunkt" meeldis mulle ka rohkem kui "Da Vinci kood" või "Inglid ja deemonid". "Digital Fortress" räägib krüptograafiast ja murdmatust koodist. Matemaatika on väga teemaks ja suur mõttejõud. Ja selle raamatu peategelaseks on naine, võimukas ja veetlev.  Topeltmäng, nagu ikka on teemaks. See raamat lõppes ka teisiti, kui ma oleks tahtnud, aga ma olen vist sedamoodi imelik, sest jälle mina lugedes mõtlesin: "Huvitav, mis nüüd saab? Kuidas ta edasi läheb oma eluga?". Aga lõpuks ikkagi sellist suurt pööret ei tulnud. Igal juhul, oli tore nelja päeva lugemine.    K.